Vrou (25) dood aan hart | Netwerk24
Vrou (25) dood aan hart
Deur André Damons 13 Desember 2018 06:01
'n Jong vrou van Upington in die Noord-Kaap is Saterdagoggend (08/12) in 'n plaaslike hospitaal dood drie maande nadat sy 'n enorme hartaanval gehad het.
Charné Vass (25), wat in 2013 'n graad in drama aan die Universiteit van die Vrystaat (UV) verwerf het, is Saterdag omstreeks 04:45 in die Dr. Harry Surtie-hospitaal in Upington dood. Sy was sedert die hartaanval op 12 September in die hospitaal en was sowat twee weke lank in die hoësorgeenheid.
Elizabeth Vass, Charné se tannie en grootmaakma, het Charné grootgemaak vandat sy ses maande oud was.
"Ek was haar ma en sy was soos een van my eie kinders. Ek het haar grootgemaak sedert ek op skool was. Sy was 'n vriendelike, gelukkige mens. Sy het vir almal omgegee en het baie vriende gehad. Sy was ook 'n sosiale mens en het gehou van dans en toneelspeel. Drama was haar passie," sê Vass.
As sy toneel gespeel het, was sy op haar gelukkigste. Volgens Vass het Charné na Johannesburg verhuis nadat sy klaar studeer het voordat sy 'n paar maande in Kaapstad gebly en gewerk het. Sy het by 'n inbelsentrum in die Kaap gewerk voordat sy op 30 Augustus teruggekeer het Upington toe.
Net 13 dae nadat sy terug by die huis was, het sy 'n hartaanval gehad. Dokters het byna 20 minute lank probeer om haar by te bring, maar die gebrek aan suurstof na haar brein het breinskade veroorsaak. Juli-Ann Edick, nog 'n tannie, sê hulle is baie geskok oor Charné se skielike dood, want sy was so opgewonde om terug huis toe te kom. "Dit was wonderlik om haar by die huis te hê. Sy was so 'n sterk mens en ons het gedink sy sal beter word, maar die Here het ander planne," sê Edick.
Volgens Vass was Charné 'n "siekerige mens en was sy van die een hospitaal na die ander".
Dokters kon egter nooit presies vasstel wat fout was nie.
"Hulle het gedink sy het asma, maar ons het later uitgevind dit is nie die geval nie."
Volgens Walter Edick, Juli-Ann se man, het hulle Charné op 12 September hospitaal toe gebring omdat sy nie kon asemhaal nie. Sy is aan 'n newelspuit gekoppel en met 'n voorskrif vir medisyne ontslaan. 'n Kwartier later het sy die hartaanval gekry. Die reëlings vir 'n gedenkdiens en begrafnis word later gefinaliseer.